[{"text_idx": "#000000", "text": "Faris\u030ctamo Eller, pianist ja vabaimprovisaatorSep 1, 2022"}, {"text_idx": "#000001", "text": "Sel aastal toimus heliloojatele Kappidele pu\u0308hendatud Suure-Jaani muusikafestival juba 25. korda. Festivali kavale peale vaadates ja\u0308i silma selle laiaulatuslikkus ja va\u0308rvikus. Ilmselt leidis igau\u0308ks 17. ja 23. juuni vahelt endale midagi po\u0303nevat. Oli festivali lipu heiskamine, ma\u0308lestushetked kalmistul, meenutused festivaliga pikalt toimetanud inimestega, samuti videomeenutused, na\u0308itused ja loomulikult seinast seina erinevad kontserdid nii z\u030canriliselt, paikade, kellaaegade, stiilide kui pillide poolest. Suure-Jaani on imeline koht, kus mo\u0303nusalt aega veeta ja suvist olemist nautida. Ja kontserte ku\u0308lastada."}, {"text_idx": "#000002", "text": "Olles veidi ringi uudistanud, ku\u0308sisin endalt, mille poolest erineb see konkreetne festival mujal toimuvatest. Kas on miskit, mis seob paiga ja festivali? Kontserdikohad on kindlasti iseloomulikud just sellele u\u0308ritusele \u2013 kohalik Suure-Jaani kalmistu, siinsed kirikud, kooli suur saal, kohvik Arturi juures, Tervisekoja lipuva\u0308ljak ja Hu\u0308passaare saal, Vanao\u0303ue puhkekeskus, Vo\u0303hma kooli aatrium, Kondase maja saal, Ta\u0308a\u0308ksi vesiveski, Olustvere leivakoda, Hu\u0308passaare rabasaar ... Kohalikku elu rikastavad va\u0308ljastpoolt tulevad esinejad kindlasti. Samas vo\u0303iks selline pika traditsiooniga festival olla kasvulavaks paljudele muusikutele, ja miks mitte teistelegi kunstnikele. Na\u0308iteks vo\u0303ib tuua Viljandi folgi, kus alati uusi tulijaid ja eriti just kohalike seast. Suure-Jaani festivalil ringi liikudes ja\u0308i mitmelgi korral ko\u0303rvu, et just kohalikel on pigem va\u0308ike vo\u0303imalus esinema pa\u0308a\u0308seda. Esinejate valik olla ka aastate lo\u0303ikes pigem sarnane kui varieeruv."}, {"text_idx": "#000005", "text": "Veel pu\u0308u\u0308dsid eriliselt pilku lo\u0303unatunnid kohvikus Arturi juures, kus vestlusteks olid kohale tulnud PO\u0308FFi asutaja Tiina Lokk, DJ Allan Roosileht, helilooja Sven Gru\u0308nberg, kirjanik Rein Veidemann ja laulja Taisto Noor. Inimesed lavadel tunduvad nii kauged, kuid na\u0308hes ja kuuldes neid jutustamas oma elust, kogemustest, elamustest, saab selgeks, et inimesed oleme me ko\u0303ik ja iga tee on omana\u0308oline ning eriline, olgu see nii va\u0308he vo\u0303i palju kuulsusrikas kui tahes.\nEriliselt toon va\u0308lja ka keelpillikvarteti Canzonetta (Meelis Orgse, Mari-Liis Uibo, Johanna Vaherma\u0308gi, Johanna Randvere) ajaloolistel pillidel sooja energia ja mo\u0303nusa ajas ra\u0308nnaku eest. Ro\u0303o\u0303mu tegi ka ERSO kontsert Xandi van Dijki dirigeerimisel, mille kavavalik (Sibelius, A. Kapp, Brahms, A. Uibo) ja solistid (Arvo Leibur, Arete Kerge, Helen Lepalaan) olid kindlasti u\u0308ks festivali kirssidest tordil. Elav ja tugev esitus loomulikult ka. Puudust tundsin la\u0308bito\u0308o\u0308tatud informatiivsest bukletist, kust kontsertide kunstiliste ideede, teoste ja heliloojate kohta la\u0308hemalt uurida."}, {"text_idx": "#000006", "text": "Festivali u\u0308ritused olid po\u0303nevalt paigutatud nii, et igale poole ja\u0308i mitu tundi vaba aega. See andis vo\u0303imaluse Suure-Jaanit niisama va\u0308isata ning anda enne ja\u0308rgmist u\u0308ritust meelele puhkust. Andis vo\u0303imaluse ka ujuma minna vo\u0303i ka lihtsalt ja\u0308rgmisel pa\u0308eval tagasi tulla, kui ootus sel pa\u0308eval liiga pikk tundus."}, {"text_idx": "#000007", "text": "Festivalidega on kord juba nii, et ko\u0303igest, millest tahtnuks kirjutada, sinna ei pruukinud jo\u0303uda, ja sellest, kuhu jo\u0303udis, ei saagi ko\u0303igest justkui ra\u0308a\u0308kida. Festivali u\u0308ks tunnussu\u0308ndmusi on juba aastaid \u201cPa\u0308ikeseto\u0303usukontsert\u201d Hu\u0308passaare rabasaarel, mille kontseptsioon on kinkida publikule muusikaline elamus ajast, mil pimedusest to\u0303useb valgus ja pa\u0308ike. O\u0308o\u0308l vastu jaanilaupa\u0308eva meelitas kontsert \u201cTo\u0303nis Ma\u0308gi ja Koit\u201d ohtralt inimesi kella kolmeks Soomaale. Lo\u0303puks aga oli idee ja ettekujutus sellest su\u0308ndmusest erilisem kui reaalsus. Tegelikkus on ikkagi miskit ka\u0308egakatsutavat ja tihti ka tu\u0308u\u0308tut, mida va\u0308ga palju inimesi rabas kahtlemata on. Samuti valmistas omamoodi pettumuse, et kontsert sai la\u0308bi, enne kui pa\u0308ike u\u0308ldse to\u0303usis. Siis mo\u0303istsin, kui keeruline on ajastada hetki nii, et need tunduksid juhtuvat justkui muuseas. U\u0308ldse on kunsti keeruline ajastada, nii et see jo\u0303uaks esitajalt vastuvo\u0303tjani terviklikult, sest \u201ctee peal\u201d vo\u0303ib juhtuda ko\u0303ike. Kuulaja (ja ka esitaja) vo\u0303ib olla va\u0308sinud, tal vo\u0303ib olla ko\u0303ht tu\u0308hi, mured perekonnas jne. Seeto\u0303ttu on hetk, mil kunsti la\u0308bi su\u0308nnib elamus, alati eriline, vahel eriliselt to\u0303stev."}, {"text_idx": "#000008", "text": "Sellel festivalil ja\u0308i na\u0308iteks eriliselt ko\u0303rvu elektrikitarri ja oreli koosko\u0303la. Mo\u0303ned kontserdid ja\u0308id ka kuulmata, kuid pakuvad siiani huvi: \u201cHelide mets\u201d po\u0303nevates ko\u0303lava\u0308rvides kannelde ja harmooniumi, klavikordi ning tereminiga (Anna-Liisa Eller ja Taavi Kerikma\u0308e), ansambli Vox Clamantise (dir Jaan-Eik Tulve) \u201cJa ma kuulsin ha\u0308a\u0308le\u201d ning muusikakoolide noorte kontserdid. Arvestades juba aastaid Suure-Jaani festivali va\u0308isanud inimeste mo\u0303tteavaldusi avaldan lootust, et mida aeg edasi, seda enam leiavad siinsetele lavalaudadele tee ka kohalikud ning et olemasolevad va\u0308a\u0308rtused saavad juurde midagi, mis eristavad seda ettevo\u0303tmist veelgi enam ko\u0303igist teistest just kohavaimu ja inimeste poolest."}]